Konsert en R70 000 om Steve Newman te help | Netwerk24
Konsert en R70 000 om Steve Newman te help
Deur AJ Opperman 02 November 2019 11:00
Die oorgawe waarmee medemusikante en vriende meer as R70 000 binne 48 uur vir die sanger Steve Newman met skarefinansiering ingesamel het, het die gedagte by ’n musiekbemarker laat ontstaan om ’n jaarlikse liefdadigheidskonsert te begin om ouer musikante finansieel by te staan.
Newman (67), stigterslid van die gewilde musiekgroep Tananas, gaan gebuk onder finansiële probleme.
Hy het Woensdag op sy Facebook-blad daaroor geskryf.
Alison Geduldt, ’n vryskut-musiekbemarker wat Newman sedert die 1980’s ken, noem die konsert One Guitarist, One Song.
In die konsert tree onder andere Arno Carstens, Albert Frost, Robin Auld, Bill Knight, Trenton Birch en Brian Eastan op.
“Elke kitaarspeler sal een liedjie speel en Steve gaan die konsert afsluit saam met sy trio, Peter Ndlala op baskitaar en Carlo Fabe op die tromme,” sê Geduldt.
“Ek ken Steve as ’n nederige, spirituele mens en talentvolle kitaarspeler. Ek glo dit was vir hom moeilik om daardie inskrywing te maak. Hy het dit gedoen om te sê dat hy sy lot aanvaar. Hy het egter nie besef dat soveel aanhangers, vriende en medemusikante met soveel liefde hierop sou reageer nie.”
Alison Kipling, ’n vrou wat in Brittanje woon, het Newman se inskrywing gesien en met die skarefinansiering begin. Sy het die nuus versprei en ’n skarefinansieringswebblad, JustGiving, begin.
Dit het Geduldt laat wonder oor finansiële verligting wat aan ouer plaaslike musikante verleen kan word.
“Ek beplan om een konsert per jaar te hou sodat ander musikante in soortgelyke situasies ook hulp kan kry. Talle musikante is dood met soveel geldprobleme dat hulle nie eens ’n behoorlike begrafnis kon hê nie. Steve se geval het eintlik ’n geleentheid meegebring om kunstenaars te kan help.”
* Die konsert word in Camel Rock in Scarborough naby Kaapstad gehou. Kaartjies kan van volgende week af by quicket.co.za bespreek word. Kaartjiepryse moet nog bepaal word. Dit gaan regstreeks na Newman se rekening en 10% van die drankverkope gaan ook aan Newman.
Meer oor: Steve Newman | Alison Geduldt | Alison Kiplling | Scarborough | Musiekkonsert | Musiek | Skarebefondsing | Sanger